Bya JOSEPHAT SSEGUYA
‘WADDE sirina maanyi mundeke nzinemu,’ bw’atyo omumyuka wa Pulezidenti, Edward Kiwanuka Ssekandi bwe yayogedde ng’azina ne Stabua Natoolo ku mukolo gwa Henry Mayanja omukubi w’ennanga bwe yabadde ayanjulwa mu maka ga Hajji Swaibu Nsanjo ku kyalo Kirimya mu Masaka ku Lwokutaano.
Ssekandi yasoose kusesa bantu nga yeebaza Mayanja okugaana omuggo bazadde b’omuwala Madiina Namulindwa Engozi gwe baamuwadde okukuuma amakaage n’agamba nti ayinza okwekanga ng’agumukubye, Ssekandi n’agamba nti, kituufu temulwana naye bwe munyiigagana, omukwata ku bbeere n’asirika.
Ssekandi eyabadde atudde ne District Khadi wa Greater Masaka, Sheikh Swaib Ndugga, omukolo yagulese tegunaggwa. Leirah Kalanzi Kacapizo yabadde omu ku bassenga era yasessezza abantu bwe yatodde ‘Salaamu’ ey’ekitundu ng’awaayo ekimuli.
Omwogezi w’emikolo, Issa Musoke eyakulembedde abako yasanze akaseera akazibu olwa Mayanja okukola ebintu ebimu nga tannakkirizibwa omuli okulumba omugole nga yaakatuuka mu kidaala n’amugwa mu kifuba, okuzinira ku buko n’okukuba ennanga gye baabadde baamugaanye ate n’agikolerako obukolomooni.
Obudde bwayise olw’abayimbi abangi, bannakatemba ne basereebu abaabadde balina okweraga era omukolo gwawedde ssaawa bbiri ez’ekiro. Grace Ssekamatte ye yabadde ‘besitimaani’ wa Mayanja.
Olw’okuwasa Madina, Mayanja yasiramuka n’atuumwa Mubarak wadde nga teyayambadde nkoofi ira ya Kisiraamu. Mu kumussaako empeta, yavudde mu ngalo za Mayanja n’egwa n’ebula ne baginoonya okumala akaseera ng’abantu bwe boogera buli omu ky’ayagadde.
Baasaze keeki ku ssaawa bbiri ez’ekiro ne bagabula
tso_Latn lug_Latn lug_Latn lug_Latn lug_Latn lug_Latn lug_Latn lug_Latn